ولسي جرګې د دفاع وزارت نوماند ته د رد رایه ورکړه
معصوم ستانکزي د دفاع وزارت د څوکۍ د ترلاسه کولو لپاره نن د ولسي جرګې څخه لازمې رایه ترلاسه نه کړي.
د افغانستان ولسي جرګې خپله نننۍ غونډه د دفاع وزارت نوماند محمد معصوم ستانکزي ته د رایو ورکولو لپاره ځانګړې کړې وه، چې په ترڅ کې یې ښاغلی ستانکزی ونتوانید د دفاع وزارت د څوکۍ د ترلاسه کولو په خاطر کافي رایه ترلاسه کړي. د افغانستان د ولسي جرګې د شبنې ورځې په عمومي غونډه کې د دفاع وزارت نوماند محمد معصوم ستانکزي لومړی خپلې برنامې وکیلانو ته وړاندې کړې، چې وروسته سمدستي ښاغلي ستانکزي ته د رایو ورکولو صندوق کېښودل شو. د رایو ورکولو په دغه بهیر کې د دفاع وزارت نوماند وزیر معصوم ستانکزي ۱۰۴ د رد رایې، ۸۴ د تائید رایې، ۱۸ باطلې او ۷ سپینې رایې ترلاسه کړې. ښاغلي ستانکزي د دفاع وزارت د څوکۍ د ترلاسه کولو لپاره د وکیلانو ۱۰۷ مثبتو رایو ته اړتیا درلوده. د ولسي جرګې په نننۍ غونډه کې ۲۱۳ وکیلان حاضر شوي وو. د رایې شمیرنې له بهیر وروسته د غونډې په پای کې د ولسي جرګې رئیس عبدالرؤف ابراهیمي له افغان ولسمشر محمد اشرف غني څخه وغوښتل، چې ژر تر ژره د وکیلانو د باور د ترلاسه کولو لپاره نوی نوماند وزیر ولسي جرګې ته وروپيژني. د رایې ورکولو د بهیر له پیل څخه معصوم ستانکزی خپلې کاري برنامې وکیلانو ته وړاندې کړې خو د وکیلانو د قناعت په ترلاسه کولو بریالی نشو. ښاغلی ستانکزی تیره اونۍ د چارشنبې په ورځ د ولسمشر محمد اشرف غني له‌خوا په رسمي توګه ولسي جرګې ته وروپیژندل شو، چې د وکیلانو د باور رایه ترلاسه کړي. معصوم ستانکزی د دفاع وزارت ته دویم نوماند وزیر وو چې د دغې جرګې د وکیلانو له‌خوا تائید نشو. له دې مخکې د افغانستان د وسله‌وال پوځ پخوانۍ لوی درستیز شیر محمد کریمي د دفاع وزارت د نوماند په توګه د افغان ولسمشر له‌خوا ولسي جرګې ته ورپیژندل شوی وو خو هغه هم بریالی نشو چې د دغې څوکۍ د ترلاسه کولو لپاره له وکیلانو څخه د باور رایه ترلاسه کړي.